ไฟแนนซ์ทูเดย์
โดย...ช.ชดา
8 พ.ย. 2559

โดย...ช.ชดา
โรงพิมพ์ธนบัตรของธนาคารแห่งประเทศไทย ชะลอพิมพ์ธนบัตรซีรี่ส์ปัจจุบันแล้ว เนื่องจากปริมาณเงินที่ปล่อยเข้าไปในระบบมีมาก และที่พิมพ์ในสต๊อกรอเบิกจ่ายยังมีอีกมาก เงินมีใช้หมุนเวียนเพียงพอในระบบเศรษฐกิจ ดังนั้นการแลกธนบัตรใหม่จากธนาคารพาณิชย์อาจจะไม่ได้มีเยอะ และให้แลกได้ไม่จำกัดเหมือนเมื่อก่อน
การจ่ายเงินช่วยเหลือชาวนาไร่ละ 1,000 บาท ที่ ครม.มีมติให้แจกไปเมื่อกลางปี โดยให้ธนาคารเพื่อการเกษตรและสหกรณ์การเกษตร (ธ.ก.ส.) เป็นคนแจกตามทะเบียนชาวนาที่กระทรวงเกษตรฯ และกระทรวงมหาดไทยทำไว้ให้ แต่จนป่านนี้ก็ยังแจกไม่หมดเลย
เรื่องนี้มีเบื้องหลังทาง ธ.ก.ส.ไม่กล้าออกตัวแรง เพราะรายชื่อชาวนายังตรวจสอบได้ไม่หมดว่าเป็นชื่อจริงหรือมั่ว ไม่รู้คนทำบัญชีสำรวจกันยังไง เรื่องนี้เชื่อว่า อภิศักดิ์ ตันติวรวงศ์ รมว.คลัง น่าจะรู้ดี แต่จะรู้แล้วเงียบ หรือจะบอกต่อก็อีกเรื่องหนึ่ง
ประเด็นนี้เป็นเรื่องน่าสนใจ เพราะหากจ่ายเงินบัญชีมั่วเงินรั่วไหล ธ.ก.ส.เสียหายใครจะรับผิดชอบ มาโดนเช็กบิลกันทีหลังจะไปกันใหญ่ ใครจะกล้าล่ะขอรับ